
  Na pamiatku zabudnutých žien


  


  Od kuchynských k dverám predným,


  tam a späť cesty viedli


  našej meštianskej sociologickej vedy.


  A tak sa triedny pocit budí –


  keď vidí, ako delí ľudí:


  odpredku chodí „pani“ či „pán“,


  od kuchyne – „človek“ či „žena“.


  Tu – „známi“ a „neznámi“ – tam,


  tu – my, tam – oni, dajakí, skadesi,


  čo nesmú prísť odpredku na naše adresy.


  


  JULIAN TUWIM

  Poľské kvety


  1

   

  Hľadá sa slúžka

  pre všetko, dobrá kuchárka


  


  „Vzhľadom na bezprostrednosť spolužitia slúžky s domácimi máme právo požadovať, aby slúžka nemala telesné nedostatky, napríklad nepríjemný zápach, škvrny a vyrážky, škúlenie, nahluchlosť, krátkozrakosť ani dedičné postihnutie.“


  Maria Ankiewiczowa, Domáca služba


  


  V Amerike žijúca Alice Coleman Schelling z lodžskej kupeckej rodiny Hechtkopfovcov si zapamätala príbeh o tom, ako jej babička Regina prijímala v Lodži novú slúžku:


  


  „Máš chlapca?“


  „Áno, milosťpani.“


  „To je veľmi dobré. Teším sa. Ako sa volá?“


  Slúžka v rozpakoch vysloví meno.


  „To je pekné meno. Môžeš sa s ním stretávať v nedeľu.“


  „Ďakujem, milosťpani.“


  „A ty sa ako voláš?“


  „Zosia, milosťpani.“


  „To je tiež pekné meno. Ale ak na teba zavolám Basia, Kasia alebo Jasia, chcem, aby si vedela, že volám teba, a žiadam, aby si prišla.“


  


  Keď Alice Coleman Schelling po rokoch opisuje túto scénu, komentuje ju takto: „Nie je to pekný príbeh. Nerada naň spomínam. Ale moja babička bola skvelá žena. Je to zvláštna historka.“


  Pravdupovediac, nie je až taká zvláštna: mnoho dievčat, taktiež v iných európskych krajinách, pri nástupe do služby v novej domácnosti „strácalo“ svoje meno. Dôvody boli rôzne: susedka zhora už má Marysiu, tak ty budeš Zosia; dcérka sa volá Anna, takže teba budeme volať Rózia. Najčastejšie sa však s vysvetlením neobťažovali. Francúzska historička Anne Marie Fugier, ktorá opísala osudy francúzskych slúžok v 19. storočí, pripomína formulku, ktorú mnohé slúžky počuli na začiatku novej služby: „Moja drahá, budeš sa volať Marie.“ Slúžka nemá meno, nemá priezvisko a nemá ani hlas. Je nemá ako naivná bretónska slúžka Bécassine z francúzskeho komiksu z roku 1905, ktorá sa stala hrdinkou popkultúry. Jej postava je nakreslená bez úst.


  V poľskej tlači slúžky často vystupujú pod menom Marysia alebo Kasia. Je to prejav napoly familiárneho, napoly protekcionistického postoja, občas aj žičlivého, dokonca vrúcneho, no vždy zafarbeného pohľadom z vyššieho postavenia. Slúžiace vdovy alebo vydaté ženy, ktoré stretávame zriedka, sú nazývané podľa svojho muža: Stasiova, Jędrzejova. Alebo Bazylowa, ako nazývali slúžku v domácnosti varšavského historika Stanisława Gieysztora.


  


  Poctivá, dobrá Bazylowa. Vždy tichá, takmer nič nehovorila, malá, drobná, vychudnutá, so stisnutými perami a prepadnutými lícami, vždy v bielej zástere a bielom čepci s rúrkovou obrubou nad čelom, všetkých nás vychovala a veľmi sa na nás naviazala. Prišla s nami z Brze­ścia, kde zanechala všetkých svojich, a zostala s nami dlhé roky až do smrti. Mala nás úprimne rada, aj keď to nikdy nedávala najavo. Ale koľko ráz, keď na nás mama nakričala, darovala nám zošúverené jabĺčko, obschnutý koláčik alebo kúsok starej čokolády. Vyberala tie dobroty zo svojho kufríka a podávala nám ich. Voňali trochu naftalínom, trochu zatuchlinou, ale pre nás to bola vôňa dobrého srdca našej Bazylowej.


  


  Keď ochorela, rodina ju dala do nemocnice, pretože ich „vyjedala“ a mama ani babička nechceli mať doma smrteľne chorú cudziu ženu.


  


  Spomínam si, ako pred odchodom do nemocnice sedela v babičkinej kuchyni na kufríku. Pozerala sa na nás s výčitkou. Musím sa priznať, že ja a so mnou aj celá rodina sme sa jej neodvďačili rovnakou srdečnou náklonnosťou. Ukázalo sa to napríklad v tom, že keď sme ju odprevadili v truhle na Wolu, jej hrob už nikto nenavštívil. A ani päťdesiat rokov po jej smrti neviem, ako sa vlastne volala.


  


  Mnohé si však pamätajú nasledujúce generácie. Ich príhody sa rozprávajú s dodatkom „ako hovorila naša Andzia“, ich recepty na citrónovú polievku stále kolujú v rodine a zriedkavé listy adresované „milosťpanej“ sa opatrujú spolu s rodinnými pokladmi. Slúžky predstavovali dôležitú súčasť detstva svojich zverencov a zvereniek a rozprávky, ktoré im rozprávali na dobrú noc, im spolu s ich vrúcnymi rukami často dávali väčší pocit bezpečia, než akého sa dočkali od zaneprázdnených rodičov, ktorí mali na starosti vždy oveľa dôležitejšie veci. Slúžky nemali iné záležitosti, domácnosť ich zamestnávateľov bola stredobodom ich sveta a rodina, u ktorej slúžili, bola dôležitejšia než ich vlastná. Keď však hľadám v rôznych šuplíkoch s rodinnými spomienkami fotografie slúžok, takmer ich nenachádzam. Keď si listujem v starých albumoch zo začiatku 20. storočia, občas natrafím na slúžku stojacu na gánku pred domom alebo na lesnom pikniku, kde v pozadí drží na rukách dieťa. Na ateliérových fotkách sa takmer nevyskytujú. Vyzeralo by to predsa len čudne, keby rodiny brali k fotografovi aj slúžku. Na to je potrebná fantázia Romany Rzepeckej.


  Píše sa rok 1907. V poznanskom fotografickom ateliéri vidíme na pozadí briezky staršiu paniu oblečenú v čiernom s knihou v ruke. Okolo nej dcéry: päť vyfintených dievčat – a s nimi slúžka. Tú si s dievčatami Rzepeckými nemožno pomýliť. Ony majú na sebe dlhé elegantné šaty s volánmi a nariasenými rukávmi a tiež vysoko vypnuté vlasy. Ona je prihrbená, nesmelá, v tmavom kabátiku a bielej zástere na jednoduchých šatách s vyšívaným golierom, s korálkami a nahladko učesanými vlasmi s cestičkou uprostred. „Matka a dcéry tvoria uzavretý kruh. Opodiaľ stojí slúžka. Je dosť nezvyčajné, že ju vzali medzi seba na oficiálnu fotografiu,“ píše Katarzyna Męczyńska, umelecká reštaurátorka, autorka monografického textu o Helene Rzepeckej a jej dcérach. Samozrejme, je to nezvyčajné, ale ani tieto ženy nie sú obyčajné. Romana Rzepecka, za slobodna Gex, je pôvodom Švajčiarka, učiteľka francúzštiny. Jej dcéru Helenu, zakladateľku dievčenského penzionátu, volali najmúdrejšia žena v Poznani. O slúžke nič nevieme, dokonca ani jej meno. Možno sa volala Pelasia?


  Katarzyna Męczyńska: „Tak sa nazývali slúžky v Poznani bez ohľadu na ich skutočné meno. Stalo sa vlastne ich synonymom. Nevieme zistiť, ako sa volala slúžka Rzepeckých, ale keďže ju prizvali na spoločnú fotografiu, azda môžeme tvrdiť, že to bola dobrá slúžka. Teda pracovitá, inteligentná, chápavá a lojálna.“


  


  [image: ]


  Romana Rzepecka s dcérami a zrejme so slúžkou, asi 1907


  


  Keď sa dievča rozhodne pre dráhu slúžky, prichádza do mesta s kufríkom. Alebo s uzlíkom – šatkou, v ktorej má zaviazaný celý svoj majetok. Ak ide do Krakova, dobre vie, kam má ísť: pri Mickiewiczovom pomníku sa vo štvrtky stretávajú dievčatá a panie, ktoré hľadajú slúžku.


  „Stretávali sa pri pomníku na námestí,“ spomínal verejný činiteľ a publicista Władysław Krygowski. „Húfy dievčat a žien boli pripravené prijať prácu slúžky alebo dochádzajúcej slúžky. Prizerali sa im domáce panie, kritickým okom odhadovali ich schopnosti a zároveň aj eventuálnu nebezpečnú atraktívnosť pre domáceho pána či syna. Dievčatá chodili alebo stáli, skromné, ostýchavé, v šatkách alebo bez nich, ktorá čo mala, a čakali, kým k nim príde niektorá ‚pani v klobúku‘.“


  Tento trh práce pri Mickiewiczovi funguje od dvadsiatych rokov 20. storočia nadivoko, bez organizácie. Bolo to však s tými prešibanými kupliarkami, teda dohadzovačkami domácej služby azda lepšie? Tento trh prekvitá. Sprostredkovateľská kancelária je veľmi dobrý biznis, nezastaví sa od rána do večera. Nad malým stolíkom zaprataným papiermi sa krčí agentka. Prezerá si služobné knižočky dievčat, ich údaje, vysvedčenia a odporúčania. Na neďalekých kreslách sedia dámy z lepších domácností, ktoré si prišli po svoje „dievča pre všetko“. To je slúžka, ktorá žije s domácimi, varí, kúri v peci, leští podlahy, čistí striebro, robí nákupy, pripravuje kávu, čaj, podáva kabát, otvára dvere a opravuje nedostatky na oblečení pána, panej či detí. Skrátka všetko.


  Dievčatá, ktoré agentka pozvala na „láskavý výber“, sedia na lavičkách pod oknom. V šatkách, v kapcoch. Sú hanblivé, lebo často rozprávajú tak, že im pani nemôže porozumieť. Čakajú. Možno si ich vyberie nejaká dobrá pani?


  Keď krakovský jezuita Jan Badeni koncom 19. storočia sledoval sprostredkovateľov domácej služby, pripomínalo mu to jednu vec: trh s africkými otrokmi.


  Raz tá, raz iná pani sa obracia k tej či inej kandidátke a hlasno sa zaujíma predovšetkým o jej zručnosti a schopnosti: vypytuje sa „z mosta doprosta“, veľmi nediskrétne a verejne, takže aj tú najmenej citlivú dievčinu razom zaleje rumenec; prezerá si ju, probuje, či má silné a zdravé ruky, či nemá niečo s nohami; rozpráva o budúcom predpísanom odeve, o vychádzkach do mesta, o povinnostiach; a nakoniec si zapcháva uši, keď si smiešne nesmelý hlások kladie nereálne a premrštené podmienky.


  Agentka sa do týchto rozhovorov nemieša, lebo vie, že pani má navrch a dievča je bez šance. „Zrumenené a uplakané dievča musí na službu pristať. Ak nepristane dnes, zajtra pristane iné, možno s ešte horšími podmienkami; ale pristane, lebo hlad je krutý pán,“ píše Badeni.


  Dohadzovačky a sprostredkovateľky nemajú dobrú povesť. Panie sa sťažujú, že sú to podvodníčky, ktoré im posielajú neschopné služobníctvo, aby ich museli čo najčastejšie vymieňať. Dievčatá sa zase sťažujú, že dohadzovačky ich posielajú do „nemorálnych domov a k Židom“. Varšava, rok 1918. Etla Bomsztyk, židovská dievčina, zostala bez práce. Dohadzovačka je jej jedinou nádejou.


  


  V špinavej pivničnej miestnosti na Miłej ulici bolo plno dievčat. Poľky, Židovky. Z dedín, mestečiek i miest, hladné a nevyspaté vysedávali v zatuchnutom vzduchu neraz aj niekoľko mesiacov, hoci v jedinom pre ne dostupnom zamestnaní domácich robotníčok nevládla až taká nezamestnanosť ako v iných povolaniach. Za každú noc, ktorú tu presedeli, museli zaplatiť alebo dať niečo do zálohu. Stávalo sa, že panie prišli a vybrali si pracovníčky. Výber pripomínal kúpu koňa, dievča muselo byť chudé, so zdravým výzorom. Potom nasledovali otázky: či má snúbenca, či rada chodí von alebo prijíma návštevy. Ak odpovedala kladne, považovali ju za nezodpovednú.


  


  Bomsztyk rýchlo zistila, že si dohadzovačka vylepšuje príjem malými podvodmi. Keď už sa dievča niekde zamestná, po nejakom čase začne vystríhať paniu, že sa o nej dozvedela niečo zlé. Vystrašená pani prepustí slúžku, ktorú dohadzovačka následne „predá“ niekomu inému, a pre paniu hľadá ďalšiu.


  Spisovateľ Józef Hen spomína:


  


  Keď odišla slúžka, nedával sa do novín inzerát „hľadá sa domáca pomocníčka pre všetko“, ale šlo sa skrátka k dohadzovačke (vo Varšave toto slovo označovalo sprostredkovateľku a nie ako v iných mestách kupliarku či pasáčku). Dohadzovačka bývala vo veľkej suterénnej miestnosti na čísle 49. Podlahy tam boli zanedbané, časom zašednuté, vôbec si veľa nepamätám z tej izby, do ktorej som s mamou zostupoval po schodoch, len tú sivosť, ktorú možno spôsobovalo skúpe svetlo prenikajúce sem z ulice cez malé okienko umiestnené na úrovni chodníka. Pamätám si sivú šatku na hlave dohadzovačky a sivé dievčatá, ktoré sedeli so zvesenými hlavami na železných posteliach s uzlíkmi pri nohách, niektoré s otlčenými kufríkmi.


  


  Potom sa dohadzovačka objaví doma spolu s dievčaťom a matka sa vypytuje: „Vie variť? Je čistotná? Úctivá? Samostatná? Prečo odišla z predchádzajúcej domácnosti? Nie je to poletucha? Neprajem si tu žiadne návštevy...“


  


  Dohadzovačka bola utáraná. Uisťovala, že táto kandidátka je chodiace zlato. „Budete, panička, veľmi spokojná, nech sa pod zem prepadnem... Myslíte si, že neviem, koho panička potrebuje?“ A potom k dievčaťu: „Takú budeš mať paničku, akú si v živote nemala. Budeš chváliť deň, keď si prešla cez tieto dvere. Lyžička cukru navyše tu nič neznamená.“ (Bola to pravda. Pred slúžkou sme nič nezamykali a mame bolo proti srsti, aby sme šetrili na jedle pre slúžku, aby sme počítali, čo zjedla, alebo aby sme pred ňou držali veci pod zámkou.) A teraz referencie. Kandidátka otvorila kabelku, vybrala z nej plátenný obal a z neho nažltnuté a polepené „odporúčania“, väčšinou také isté: že je samostatná, úctivá a tak ďalej. A ja som sa vždy čudoval, že keď sú všetky také výnimočné, prečo tak často menia miesta.

  Medailón Združenia katolíckych slúžok svätej Zity


  


  Na začiatku 20. storočia pracovalo v Krakove tridsaťšesť sprostredkovateľov domácej služby. Noviny upozorňovali, že nad nimi nikto nemá dozor, hoci vo väčšine miest pracovali policajné oddelenia, ktoré sa zameriavali na kontrolu sprostredkovateľov domácej služby, a policajti tie miesta pravidelne navštevovali. Problém sa týkal najmä menších miest. Noviny Goniec Częstochowski (Čenstochovský posol) v roku 1907 vystríhali, že v meste chýba kontrola a dve kancelárie, ktoré v Čenstochovej pracovali, nedávajú žiadnu záruku, že sa slúžka bude správať morálne, že si bude plniť povinnosti a neokradne svojich zamestnávateľov. Novinári sa však trápili zbytočne, slúžky predstavovali najkontrolovanejšiu spoločenskú skupinu hneď po prostitútkach. Často sa ocitali aj v osídlach pasáčok prostitútok, a ak v meste nikoho nemali, ľahko sa dostali do problémov. Aj preto od roku 1906 mávajú na krakovskej stanici službu členky Združenia katolíckych slúžok svätej Zity, takzvané zitky. Prenajali si tam miestnosť, v ktorej vždy jedno z dievčat čakalo na príchod vlaku z vidieka. Keď prišiel, zitka v dlhej sukni a s medailónom združenia na krku alebo s páskou na ramene zašla na perón a sledovala vystupujúcich ľudí. Ak zbadala dievčinu s dedinským výzorom, podišla k nej a pýtala sa: „Idete do služby? Za prácou?“ Ak áno, mala jednu ponuku: zitky majú v sídle združenia na Radziwiłłowskej izbičku pre šesť ľudí, v ktorej môžu dievčatá bývať, kým si nenájdu prácu. Tam na ne nedosiahne zlá moc. Vďaka staničnej misii zitiek v roku 1907 našlo dočasné útočisko stodvadsaťsedem dievčat z vidieka.


  


  K štrnásťročnej Józefe Witowskej od Kalisza prišla susedka Židovka, trochu obchodníčka, trochu dohadzovačka. „Vieš, Maňka, mám pre teba službu, že ma za ňu vybozkávaš. Hovorím ti, dieťa, to je hotové nebo a nie služba, panstvo z Varšavy,“ básnila. Józefa, ktorú ako slúžku nazvali Marysia, neverila, že by mohla byť so svojím zamestnaním spokojná.


  Mala len osem rokov, keď sa prvý raz dostala do služby. Bol rok 1907. Matka a jej brutálny otčim ju viac neplánovali živiť. V rodine chudobných Židov musela okrem iného umývať riad pri studni na ulici. Zamestnávatelia na ňu boli dobrí, ale nedokázala zniesť špinu a šváby, medzi ktorými žili. Chýbala jej matka a jedného dňa skrátka utiekla zo služby. Matka ju teda poslala k bohatému Nemcovi, ktorý pracoval ako tkáč. Do desiatej večer upratovala, zametala a umývala biele podlahy v šiestich izbách. Šklbala perie. A hrozne mrzla – podlahy umývala ľadovou vodou, rozbíjala ľad a odpratávala sneh. V jednom kuse mala mokré ruky. Jedného dňa v nich stratila cit a dostala sa do nemocnice.


  Vyše sedem rokov sa túlala po rôznych domácnostiach, vždy s pocitom, že jej ukrivdili. Keď teda prišla susedka s ponukou nového miesta, bola už celkom znechutená. Ale išla. Dostala sa do domácnosti profesora mestského gymnázia a jeho sympatickej manželky. „Prvý raz v živote som sa dostala do dobrej služby. Mala som veľmi rada ich trojročnú dcérku Czesiu, chodili sme spolu na výlety mimo mesta, do lesa, kde pán maľoval prírodu,“ spomínala Witowska dojato. Až v rodine príslušníkov miestnej inteligencie prvý raz nehladovala, so záujmom sledovala lásku domáceho pána k zvieratám. Keď raz kúpila holuby na vývar, pán jej ich zakázal zabiť a rozhodol sa ich chovať. Neskôr ochorela na anémiu. Lekár odporúčal, aby ju nepreťažovali, ráno ju natierali studenou vodou a dávali jej dobre jesť. V tom čase pani prebrala časť jej povinností a v súlade s odporúčaniami každé ráno natierala Józefu studenou vodou. Zakrátko vypukla prvá svetová vojna a profesor musel narukovať do armády. Rodina sa pobalila a odišla s ním. Józefa znova zostala bez práce.


  


  Matka Stefanie Kaszowskej chová na dedine v okolí Żywca dve kravy – z toho žije celá rodina. Keď Stefania dovŕši šesť rokov, presťahuje sa k sesternici, kde sa stará o jej dieťa. Po siedmich rokoch sa presunie k inému príbuznému, znova ako opatrovateľka. A potom sa stane slúžkou Židovky v Cieszyne a na túto službu spomína ako na najhoršiu. „Táto Židovka bola hrozná, hrozne ma využívala,“ rozpráva po rokoch. U svojej zamestnávateľky hladuje. Keď jedného dňa švagor domácej uvidí porciu jedla pre mladú slúžku, je zhrozený: „Sala, ty jej dávaš tak málo jedla? Veď je ešte vo vývine!“ povie.


  Susedka nahovára Stefaniu na útek. Tvrdí, že v Cieszyne zarába pätnásť zlotých mesačne, ale vo Varšave by mohla dostávať až šesťdesiat. A dá jej adresu svojho bratranca. Takto sa Stefa dostane do domácnosti známeho verejného činiteľa a bohatého priemyselníka Alfreda Jurzykowského na Senatorskej ulici 38. Zo zmeny svojho osudu je v šoku. Píše sa rok 1937. „V domácnosti boli kuchárka a muž, ktorý nosil uhlie. Ja som mala upratovať. To mi isto Pán Boh vynahradil za tú biedu, v ktorej som žila. Ako dobre mi tam bolo!“


  Stefino šťastie netrvá dlho. Jurzykowski v roku 1939 bojuje v septembrovej kampani ako dôstojník rezervy, potom sa cez Rumunsko dostane do Spojených štátov a neskôr do Brazílie, kde založí prvú automobilovú fabriku, jeho nadácia bude dlhé roky podporovať poľskú kultúru. Len Stefania si znova musí hľadať prácu.


  


  Pre Bronisławu Fijał je odchod do Varšavy skokom do neznáma. Prichádza z dediny Zastaw v Lublinskom vojvodstve a vo vrecku má len jednu adresu: dievčaťa z jej dediny, Julie, ktorú nepozná, ale hovoria o nej, že má šťastie, lebo sa v meste uchytila. Je rok 1925.


  


  Nemala som kde spať, chcela som u nej prenocovať – povie po rokoch svojej vnučke a ona jej výpoveď zaznamená na magnetofónovú pásku. Nevedela som, že je len slúžka. Ona nechcela, bála sa svojej panej, ale tá všetko počula cez dvere a nedovolila mi odísť. Nakázala mi, nech prespím na jednej posteli s Juliou. Ráno mi pani napísala na papierik, kam mám ísť a ako sa dostanem ku Skwarkovi, človeku, ktorý dohadzoval dievčatá do služby v domácnostiach. Mal aj kiosk s cigaretami na rohu ulice Nowy Świat. V kiosku bola Skwarkova žena, ktorá ma odprevadila do ich domu. On nebol doma, a keď neskôr prišiel, bol opitý. Nemal pre mňa žiadnu prácu, ale poslal ma na pracovný úrad na Jasnej ulici. Tam sedeli dve paničky. Jedna sa spýtala, či mám rada deti. Povedala som, že veľmi, aj keď som vôbec nevedela, či ich mám naozaj rada. A tak ma prijala do práce.


  


  Bronisława Fijał využila služby jednej z kancelárií pracovného úradu, ktoré vznikali po roku 1918. Boli pod dohľadom a poskytovali väčšiu garanciu než súkromné sprostredkovateľské kancelárie. V novembri 1927 zájde reportér Expressu Niedzielnego (Nedeľného expresu) do kancelárie pre slúžky na Piotrkowskej ulici 92 v Lodži. Vnútri bola hlava na hlave. Slúžky za sprostredkovanie neplatia. Panie si môžu za dva zloté štrnásť dní vyberať medzi dievčatami.


  


  „Prevažne sa hľadajú dievčatá pre všetko. S chyžnými a kuchárkami je to horšie. Viem z rozhovorov, ktoré tu vediem, že v domácnostiach, v ktorých kedysi bývali tri slúžky (kuchárka, chyžná a opatrovateľka), je dnes len jedna ‚pre všetko‘. Ľudia si už nemôžu dovoliť početné služobníctvo. Chyžné a kuchárky teda zanechávajú svoju profesiu a dávajú sa na dráhu slúžky pre všetko, len aby našli prácu,“


  


  rozpráva reportérovi riaditeľka kancelárie a dodáva, že sa im hlási čoraz viac robotníčok z tovární. Prezrádza tiež, že slúžky nerady perú, jedine ak má byt nanajvýš dve izby a kuchyňu, takže v ňom nebýva veľa ľudí a ani prania nie je tak veľa. Pri väčšom množstve obyvateľov je potrebné najať si práčku.


  V lodžskej kancelárii si v októbri hľadalo prácu stosedemdesiat slúžok pre všetko, osem kuchárok, osemdesiat chyžných a dvanásť opatrovateliek. Každý deň sa o slúžku hlási okolo dvadsať paní. Kým sa pracovníčka kancelárie rozpráva s reportérom, do miestnosti vojde žena v šatke.


  


  „Máte pre mňa niečo?“


  „Možno bude... V Strykowe, u jedného, čo žije sám...“


  „A koľko platí?“


  „Päťdesiat zlotých. Ale treba robiť všetko...“


  Žena chvíľu premýšľa a napokon povie:


  


  „Ja by som tam šla.“


  


  Ak mali skúsenosti a dobré odporúčania, nemuseli sa trápiť. Helena začala slúžiť v rodine Hoesickovcov ako pätnásťročná a pracovala tam až do smrti svojich zamestnávateľov. A keďže vynikajúco varila, okrem iného aj vývar s francúzskymi knedličkami, račiu polievku a zemiakový prívarok, do služby ju prijala aj ďalšia generácia – syn jej domácich. Nie vždy to s ňou bolo ľahké, pretože si rada vypila a známy vydavateľ Ferdynand Hoesick spomínal, že „keď sa vrátila z mesta spoza Železnej brány, nebola triezva, čo, samozrejme, vplývalo aj na kvalitu obeda, nehovoriac o tom, že to veľmi rozčuľovalo moju matku“. Zato vedela rozprávať úžasné rozprávky. Najprv Ferdynandovi otcovi a po rokoch tie isté aj jeho synovi. „Nič nebolo krajšie, ako večer pred spaním počúvať Helenine rozprávky, keď boli rodičia v divadle alebo na koncerte. Tieto rozprávky, to je poézia môjho detstva, prvé prebudenie mojej spisovateľskej fantázie,“ spomínal po rokoch v knihe Román môjho života.


  Podľa ankety ministerstva práce a sociálnych vecí na začiatku dvadsiatych rokov využívala sprostredkovateľov sotva polovica slúžok. Tie, ktoré nemali známosti ani odporúčania, no dokázali čítať, sa spoliehali na inzeráty v novinách. Noviny každý deň uverejňovali inzeráty zamestnávateľov i slúžok. Niektoré mali dokonca samostatné rubriky „Domáca služba“, v ktorých sa každý deň objavovalo niekoľko inzerátov.


  


  Hľadá sa slúžka pre všetko, dobrá kuchárka, úctivá, v stredných rokoch, s dobrými odporúčaniami. Plat päťdesiat zlotých a príplatky – Targowa ulica 63/5.


  


  To bolo v novinách Kurier Warszawski (Varšavský kuriér) 14. januára 1928. Na ulici Flory sú trochu náročnejší:


  


  Hľadá sa kvalifikovaná slúžka pre všetko, výborná kuchárka. Flory 5 m. 4.


  


  Ešte inú hľadajú na Żoliborzi:


  


  Hľadá sa mladá nenáročná slúžka. Hlásiť sa v sobotu. Żoliborz, Krasińského ulica 20.


  


  V novinách Kurier Bydgoski (Bydhošťský kuriér) hľadajú:


  


  Slúžku, kuchárku, nábožnú, úctivú, ihneď. Chłopického ulica 12.


  


  A v Lodži píšu:


  


  Slúžka skromných nárokov potrebná do kresťanskej domácnosti. Piotrkowská ulica 109 m. 5.


  


  Kandidátka občas musí na pohovor vycestovať celkom ďaleko. Potenciálni zamestnávatelia si to uvedomujú. Prinajmenšom tí z Ursusa:


  


  Hľadá sa slúžka stredného veku, dobrá kuchárka, práčka, samostatná, pokojná, pre dve osoby a tri izby, dobrý plat, dohodou. Hlásiť sa len s vysvedčeniami a odporúčaniami. Skierniewicka ulica 27/29. Ursus. Vrátnik ukáže. Električku preplácame.


  


  Ak vie slúžka písať, môže si tiež zadať inzerát:


  


  Mladé dievča hľadá prácu od 15. januára alebo ihneď: dobre varí, pekne perie, príjemného vystupovania, má rada deti, do kresťanskej domácnosti, tel. 80530.


  


  Dievčatá dobre vedia, že pre zamestnávateľov sú najdôležitejšie vek a odporúčania. Preto ich inzeráty často vyzerajú takto:


  


  Slúžka v strednom veku, pekne perie a upratuje. Dobré odporúčania, hľadá akúkoľvek prácu. Waliców 5/23.


  


  [image: ]


  Obálka knižky Poradca domácej služby s radami pre budúce domáce pracovníčky a ich zamestnávateľky, tridsiate roky 20. storočia


  


  Občas majú aj konkrétne nároky ako táto z Bydhošti:


  


  Slúžka hľadá prácu ihneď alebo od 1. októbra, len do vojenskej rodiny.


  


  Niekedy je možné pozrieť si slúžku pri práci:


  


  Slúžka pre všetko hľadá prácu od prvého. Vchod cez kuchyňu. Marszałkowska ulica 94, byt 7.


  


  Elżbieta Bederska, autorka príručky Dobra służąca (Dobrá slúžka) z roku 1909, radí dievčatám, aby sa na pracovný pohovor obliekli skromne, odpovedali slušne a nekládli príliš veľa otázok, nech si „pani nemyslí, že nič nevie alebo sa bojí práce“.


  O dvadsať rokov neskôr, keď sa svet začne demokratizovať, bude inteligentka so zemianskym pôvodom Michalina Ulanicka v knižke Poradnik służby domowej (Poradca domácej služby) inštruovať kandidátky na slúžky, aby sa počas pohovoru s paňou spýtali, akú odmenu budú poberať a kedy ju budú dostávať; či môžu v nedele chodiť na vychádzky; či môžu prijímať návštevy; koľko osôb je v domácnosti; či sú medzi nimi malé deti a aké budú mať v súvislosti s nimi povinnosti; koľko izieb bude potrebné upratovať; či obed jedávajú všetci obyvatelia bytu naraz alebo sa podáva na viackrát; či sa očakáva varená večera; či má slúžka robiť veľké pranie alebo len občas prepierať; či si nosí uhlie sama alebo jej ho prinesú z pivnice.


  Ulanicka upozorňuje dievčatá, aby nemali priveľké očakávania: „Spočiatku je ťažké urobiť prácu tak, aby vám zostala hodina alebo dve pre seba na odpočinok, šitie, napísanie listu a podobne. Každá pani by rada pre svoju slúžku vyhradila čas na odpočinok, ale keďže ju na začiatku nepozná, nemôže sa k tomu zaviazať už pri dohode, lebo všetko závisí aj od toho, ako slúžka pracuje.“


  Panie boli taktiež inštruované, ako viesť pohovor s kandidátkou na slúžku, aby sa nenapálili. Kruh štúdií domáceho hospodárenia, založený ženami zo zemianskych rodín, chce ustáliť vzťahy medzi služobníctvom a zamestnávateľmi. V roku 1930 v tomto zmysle vypracovali rámcovú zmluvu, v ktorej sa odporúčalo, aby domáce panie na začiatku pohovoru starostlivo čítali odporúčania slúžok a pozorne si všímali najmä príčiny eventuálnych prestávok v službe. Následne, po ozrejmení služobných povinností slúžky, je nutné prebrať:


  


  – kandidátkine zručnosti vo varení,


  – podmienky ubytovania pre slúžku: či je izba samostatná alebo bude spať v kuchyni; či má samostatnú skriňu,


  – časy podávania pokrmov,


  – zručnosti pri praní: mali by sa informovať, či bude bielizeň len prepierať a na veľké pranie sa najme práčka, alebo bude mať na starosť celé pranie,


  – približný pracovný čas,


  – nároky na odev slúžky: zástery na upratovanie, čepce a zástery na varenie,


  – záležitosti súvisiace so slúžkinými vychádzkami v nedele alebo sviatky,


  – otázky každodennej výživy slúžky: potreba zabezpečiť jej výživnú stravu, ale jednoduchú, v žiadnom prípade nie lepšiu, než majú domáci; podotýkame, že grimasy pri jedle sa nebudú tolerovať.


  


  Slúžok je na pracovnom trhu dostatok, panie však stále nie sú spokojné a len máloktorá z nich spĺňa ich očakávania. Hľadajú „perlu“, ktorá v sebe bude spájať všetky vytúžené prednosti. Má to byť dievčina silná, čistá, skromná, ktorá má rada deti a správa sa morálne. Jedny majú rady skúsenú slúžku s „dobrou kuchyňou“, iné si radšej vyberajú začiatočníčky, ktoré môžu všetko naučiť a vychovať po svojom. Niektoré v kancelárii označujú, že hľadajú serióznu slúžku, iné, že veselú, a časť píše, že nie je nutné, aby slúžka bola pekná, nemala by však mať žiadne nedostatky ako škúlenie alebo nepríjemný zápach. Predsa len bude s nami bývať v domácnosti a jesť z našich tanierov.


  V roku 1935 mesačník Pani Domu (Domáca pani) písal o konkurze na slúžku ako o pekle, ktorým si musí prejsť nejedna dáma. Najprv musí oboznámiť sprostredkovateľskú kanceláriu s tým, že hľadá slúžku od pätnásteho alebo prvého dňa v mesiaci, a potom čaká doma, aby si vypočula kandidátky. Je veľmi nervózna. „Nečudo, človek totiž nikdy nevie, čo si pozve do domácnosti!“ komentuje časopis.


  Prichádza dievčina. Urastená, pekná, oblečená s „nádychom svojskej elegancie“. Upravené obočie, namaľované ústa. To dámu prekvapuje. „Menej rafinované dievča nevie, že je lepšie predstaviť sa prirodzene a až v nedeľu na prechádzku pripraviť panej prekvapenie a ukázať jej, že od nej nie je v ničom horšia.“


  „Zaujímajú ma skromnejšie dievčatá,“ oznamuje pani a prijíma ďalšiu, ktorá je úplným protikladom predchádzajúcej. Staršia, poctivá, v čiernej kašmírovej šatke. „Vymierajúci typ slúžky, ktorá celé roky zhromažďovala drobné kusy odevu vo svojom kufri, jej láskou bol kostol a dôkladné vykonávanie náboženských obradov u nej nahrádzalo všetky emócie dnešných dievčat.“ Pani však tvrdí, že táto staršia žena určite nezvládne ťažšie práce a rozhodne sa hľadať silnejšiu.


  A tak sa ukáže ďalšie dievča s rumennými lícami a hrubými, drsnými rukami, ktorých čistota nenechala nikoho na pochybách: „Jej obhryzené nechty pôsobia žalostne a pri pomyslení na to, že nimi zarába cesto na rezance alebo pirohy, paniu okamžite prejde chuť.“ Pani sa rozhodne odbiť dievča úskokom: „Viete pripravovať pudingy, nákypy a rôzne jemné dezerty?“ „Och, také fajnovosti veru robiť nevieme,“ odpovedá a v duchu dodáva: „To by mi ešte chýbalo, takéto panské rozmary.“ Odchádza, „ručičky bozkávam“ a znie o čosi hrdšie, ako keď vchádzala. Keď krátko po nej prichádza chudá blondínka, vypočuje si: „Ste príliš krehká, potrebujem pomoc s veľkým praním, to by bolo pre vás priťažké.“ Nasleduje brunetka s nabrúseným jazykom. Keď si vypočuje náplň práce, tvrdo oznámi: „Milosťpani, chcete toho toľko a dávate len tridsať zlotých. Radšej sa vrátim domov, než by som tu márnila zdravie za smiešne peniaze.“


  Ďalšia je „nevýrazná dievčinka“, ktorá priznáva, že má snúbenca, takže pani hneď rozhodne: „U mňa sa chlapi do kuchyne nevodia ani im nedovolím postávať pod bránou.“ A dodáva, že u nej musí byť čisto v každom kúte a podlahy sa leštia každodenne.


  Utrpenie pri hľadaní slúžky nemá konca, pani zvyšuje nároky, dievčatá nespĺňajú jej očakávania. „Po zdĺhavých a často nepríjemných peripetiách, či už zo sprostredkovateľskej kancelárie alebo na odporúčanie odchádzajúcej slúžky či známej panej, sa Kaśka alebo Magda vlastnou šikovnosťou konečne dostane do vytúženého prístavu, ‚do služby‘. Kam sa dostane, čo jej služba prinesie a aký osud si vybrala?“ pýta sa Badeni.


  Pretože dobrý osud alebo šťastie je presne to, čo slúžky potrebujú viac než ostatní.


  Správanie

  voči panstvu


  


  Slušnosť káže nerušiť hostí pracovnými záležitosťami pri jedle, spánku ani obliekaní. Záujemcom sa vtedy odpovie: „Počkajte, kým sa pani oblečie“ alebo „kým pán doje obed“. Výnimkou sú prípady, keď môže byť pár minút rozhodujúcich, napríklad telegram, náhle zhoršenie zdravotného stavu, požiar alebo nehoda.


  Ak sú u panej hostia a slúžka prichádza s nejakou záležitosťou, neprerušuje rozhovor, ale potichu vojde a zastaví sa v izbe alebo vo dverách, a pani, keď ju uvidí, sama k nej podíde alebo sa opýta, o čo ide.


  Hlučné práce ako štiepanie dreva alebo uhlia nevykonávame v noci (vtedy by sme aj my mali spať) ani ráno, kým domáci ešte spia.

  Slúžila k mojej plnej spokojnosti


  


  „Dobrá pani, dobrá služba.“


  Anonymná slúžka v ankete ministerstva práce, 1919


  


  Wiktoria Boguszówna sa bojí drevených parkiet. V jej rodnom dome sa chodilo len po udupanej zemi. Opúšťa domov v podkarpatskej dedine Barycz, lebo jej kamarátka Maryška hľadá slúžku do domácnosti Udzielovcov v Krakove. Známy etnograf a zakladateľ krakovského etnografického múzea Seweryn Udziela žije s rodinou v päťizbovom byte, ktorý sa rozkladá na celom poschodí meštianskeho domu na Ľvovskej ulici číslo 52, a hľadá dievča pre všetko. Wiktoria sa u nich objaví v roku 1924. Vyzuje si topánky a pomaly vstúpi na parkety. „Na veľké pobúrenie môjho otca prišla bosá, pretože sa bála, že spadne. Pre ňu to bolo zrejme čosi strašné: vstúpiť na parketovú podlahu značilo veľkú výzvu,“ spomína vnučka Seweryna Udzielu Zofia Sulikowska-Zegan.


  Wiktoria nevie písať ani čítať. Zo štyroch tried na základnej škole v rodnej obci dokončila dve, ale potom išla pracovať na pole a všetko zabudla. Teraz má dvadsaťtri rokov a okrem toho, že je negramotná, nevie ani upratovať a variť. Čosi síce ukuchtí, ale tak, ako sa varí v dedinských rodinách, teda hlavne grule – ako sa nazývajú na Podkarpatí zemiaky, ktoré sa podávajú zväčša s kyslým mliekom.


  Smeje sa radostným, nákazlivým smiechom na celý dom. Udzielovcov očarí na prvý pohľad. Zofia Sulikowska-Zegan: „Mala kypré tvary, oči ako nevädze, rumenné líca. Krv a mlieko – tak o nej vždy hovorila babička Udzielová.“


  Babička Helena učí Wiktoriu variť a zvyšok rodiny – samí učitelia – si ju berie do parády a učí ju čítať a písať. Slúžka si namiesto šlabikára berie malú modlitebnú knižku, ale krok za krokom sa učí. Popritom varí, hoci začiatky sú ťažké. Jedného dňa babička Udzielová požiada Wiktoriu, aby sama uvarila paradajkovú polievku. Pomôže jej pripraviť suroviny. V samostatných hrncoch je vývar z mäsa, paradajkový pretlak a ryža. „A teraz, Wiktorka, to všetko zmiešaš, pridáš smotanu, zaleješ ryžu a povaríš,“ hovorí slúžke a odchádza z domu. Keď sa vráti, všetky suroviny sú uvarené. Ale každá zvlášť. „Prepáčte mi, staršia pani, ale nemala som svedomie urobiť takú brečku z takých dobrých vecí,“ hovorí Wiktoria.


  „Staršia pani“ a „starší pán“ označujú domácich, „mladšou paňou“ je pre Wiktoriu ich dcéra. V najmladšom pokolení sú ešte „malá Zoška“ a Tadzio, o ktorom slúžka hovorí len ako o „dieťati Tadziovi“. Má svojich obľúbencov, no na úplnej špičke stojí domáci pán Seweryn Udziela. „Vzťah Wiktorie k dedkovi bol veľmi zaujímavý, presnejšie takmer nábožný. Wiktoria dedka zbožňovala. Hovorili sme, že na prvom mieste je pre ňu pán Boh a na druhom ‚starší pán‘. Všetko, čo povedal, prijímala bez diskusie,“ rozpráva Udzielova vnučka.


  Jedného dňa slúžka rodiny Bornsteinovcov z toho istého domu povedala Wiktorii, že jej domáca pani sa vyjadrila takto: „Inšpektor Udziela, to nie je obyčajný človek, to je poklad!“ Wiktoria si to vzrušene vypočula a potom o tom rozprávala všetkým naokolo. Dokonca aj Bornsteinovci, ktorí majú v dome vážené postavenie, považujú za česť, že môžu bývať v susedstve „staršieho pána“. Nerozumie iba jednému: prečo Seweryn Udziela míňa do svojho múzea peniaze na také haraburdy, akých je v jej dedine plno. „Takéto lyžičky používame každý deň. A na takomto lise robíme syr a vy si ten starý lis teraz beriete a ešte zaň platíte,“ čuduje sa. Raz riaditeľ zavedie Wiktoriu do etnografického múzea. Ukazuje jej tie drevené príbory a rozpráva o nich ako o muzeálnych exponátoch. A potom kroje: kaftany, lajblíky, výšivky. A pri pohľade na tie ženské odevy, ktoré sa jej veľmi páčia, Wiktoria všetko pochopí.


  Od tej chvíle pozerá na svoje okolie inak. Keď ide na trh do štvrti Podgórze, stretáva tam sedliakov na vozoch, ktorí predávajú mliečne výrobky, ženy oblečené v kaftanoch s vyšívanými šatkami. Ktoréhosi dňa má skvelý nápad. Bojí sa o ňom porozprávať priamo Udzielovi, a tak ide za jeho dcérou a prezradí jej, že na trhu stretla ženu v najkrajšom lajblíku, aký kedy videla, a nahovorila ju, že ak príde k rodine Udzielovcov, tak od nej ten lajblík kúpia. Udzielovci sú nadšení, že aj z Wiktorie sa v ich domácnosti stala etnografka.


  Vážny a rezervovaný Seweryn Udziela oceňuje obrovskú rolu svojej slúžky v domácnosti, zvlášť keď sa po ťažkých začiatkoch stala vynikajúcou kuchárkou. Hovorí jej Wiktorka. Každý deň pred odchodom nehybne stojí pri dverách a čaká, kým Wiktorka vykefuje jeho odev a prezrie ho od hlavy po päty, či mu kdesi netrčí nejaká nitka. Až potom mu dovolí odísť do práce.


  Keď umrie pani Udzielová a deti si založia vlastné rodiny, Seweryn Udziela si prenajme menší byt, kam sa presťahuje so svojou slobodnou dcérou Dusiou i s Wiktoriou.


  


  Od smrti „staršej pani“ je to práve Wiktoria, kto udržiava domácnosť v chode, pričom sa osobitne stará najmä o čoraz slabšieho domáceho pána. Až sa napokon zjaví kandidát na manžela. Dobrý a vážený. Dusia Udzielová, ktorá žije sama, nahovára Wiktoriu na sobáš. „Chorého staršieho pána nikdy nenechám samého, až kým ho nevložia do truhly,“ hovorí Wiktoria.

  Wiktoria Boguszówna, slúžka rodiny Udzielovcov, s manželom


  


  Vnučka Seweryna Udzielu: „Pamätám si uplakanú Wiktoriu nad otvorenou rakvou.“ Seweryn Udziela zomrel 26. septembra 1937. O rok nato sa Wiktoria vydá za svojho trpezlivého snúbenca. Odsťahujú sa do Bronowíc, kde pracujú ako domovníci. Wiktoria má tridsaťosem rokov, dieťaťa sa už nedočká. Najlepšie roky strávila v službe u Udzielovcov.


  


  Z policajného zápisu o slúžke Agnieszke Kokoszanke sa dozvedáme, že sa narodila v roku 1875, bola nižšieho vzrastu, mala svetlohnedé vlasy a sivé oči. Ústa a nos súmerné. Jazvu na pravej strane nosa. A že bola slobodná.


  Do prvej služby nastúpila, keď mala pätnásť rokov, a odvtedy prechádzala rôznymi domácnosťami v Malopoľsku bez toho, aby si našla dlhodobejšiu pracovnú pozíciu. Prečo to tak bolo, keď odporúčania od dám na konci služby hovorili, že je dobrou slúžkou?


  Halina Grabowska v odporúčaní pre Kokoszanku píše: „Plnila všetky povinnosti od 2. apríla 1909 do 15. januára 1910 k mojej plnej spokojnosti. Odišla na vlastnú žiadosť bez udania dôvodu.“ O niekoľko rokov Jadwiga Zarembina zo Zakopaného svedčí: „Agnieszka Kokoszanka slúžila u mňa pre všetko – od 1. augusta 1913 do 3. decembra 1914. Odišla na vlastnú žiadosť, plnila všetky povinnosti k mojej spokojnosti a ako dobrú slúžku ju môžem len odporúčať.“


  Prečo po roku a troch mesiacoch odišla na vlastnú žiadosť? Ako máme čítať tieto odporúčania? Stefania Chulcowa o Kokoszanke píše, že je človekom „veľmi pracovitým, svedomitým, príjemným a mimoriadne slušným, a tak ju každému môže odporúčať“. Keď je to tak, prečo to Kokoszanku ženie z Chrzanowa do Krakova a ďalej cez Zakopané na Podgórze? Od roku 1890 až do roku 1916. Prepúšťali ju a dobré odporúčanie jej dávali, aby si s ním mohla utrieť slzy, ako sa to často dialo, keď domáce panie na slúžku žiarlili? Alebo ju skrátka len nemali rady? A čo ak odchádzala sama, lebo práca presahovala jej sily? Alebo sa k nej správali zle? Všetky možnosti sú veľmi pravdepodobné.


  Napokon sa usadí. Na štyridsať rokov. Dostane sa do krakovskej domácnosti radcu malopoľského vojvodstva a jeho ženy Wandy Tańskej, ktorá po desiatich rokoch služby napíše o Agnieszke Kokoszanke toto: „Bola výnimočne pracovitá a úctivá počas celých desiatich rokov, a to za všetkých okolností, napriek neraz ťažkej situácii spôsobenej vojnou, v ktorej mi bola viac priateľkou než slúžkou.“


  


  Všetko ide veľmi dobre, ale príde deň, keď radca Tański zomrie a z domácej panej sa stane vdova s dvoma deťmi. Kokoszanke povie, že už nebude schopná vydržiavať slúžku. Dcéra Anna Tańska rozpráva: „Chcela vyskočiť z druhého poschodia z balkóna, a tak si ju mama radšej nechala, keď videla jej labilnosť.“


  Kokoszanka slúži u Tańských ďalších tridsať rokov a stane sa súčasťou rodiny. Vlastnú rodinu, ako mnoho iných dievčat, ktoré sa vydali na dráhu slúžky, si nezaloží. Je negramotná. Tvrdí, že kedysi vedela písať aj čítať, ale po operácii hlavy všetko zabudla. Matka Anny Tańskej sa popri učení svojich dcér pokúsila naučiť čítať a písať aj Kokoszanku. „Ale naša ňaňa sa nedokázala sústrediť. Poznala jednotlivé písmená i číslice, no nedokázala ich zložiť do celku, naučila sa len podpísať,“ spomína dcéra domácej panej.


  Od roku 1900 bola členkou mimoriadne populárneho Združenia katolíckych slúžok svätej Zity, za čo platila nemalé členské. Keď mala osemdesiat rokov, rozhodla sa presťahovať do starobinca, ktorý v Krakove viedli práve rehoľné sestry svätej Zity.


  „Zostávajúcich trinásť rokov života,“ rozprávala Anna Tańska, „zostala v našej starostlivosti. Keď mala deväťdesiattri, dostala srdcový infarkt, ktorý prežila, na jeseň však prechladla a srdce už nevydržalo vysoké horúčky. Bola veľmi drobná, mala len okolo stoštyridsať centimetrov, a napriek tomu, že pracovala už od siedmich rokov, ukázalo sa, že organizmus mala veľmi silný.“


  Práve počas poslednej choroby Tańska povedala Kokoszanke, že ju pochovajú do ich rodinnej hrobky. „Veľmi ju potešilo, že bude aj naďalej s nami,“ spomína Tańska.


  


  „Žili sme v krajnej núdzi. Naša rodina mala jedenásť osôb. Keď nás čoraz mocnejšie dlávili choroby a hlad, ľutovali sme matku, že nás mala toľko a nemohla nám dať ani chleba. Hovorievala nám, že keď Pán Boh dal deti, tak ich aj nakŕmi, len ho treba prosiť a trpezlivo čakať, až prosby vyslyší. Tak utišovala naše vyhladnuté žalúdky,“ spomínala Etla Bomsztyk, ktorej rodina bývala v dedine Lipsko pri Visle, stopäťdesiat kilometrov od Varšavy.


  


  [image: ]


  Osvedčenie Agnieszky Kokoszanky od Jadwigy Zarembiny zo Zakopaného


  


  Etlin otec chodí len na príležitostné práce, nie je schopný uživiť rodinu. Dve jeho deti zomrú od hladu. „Z podvýživy sme ochoreli na oči, pre chýbajúce mydlo nás trápil svrab. Začala som premýšľať, že odídem do veľkého mesta, aby som si našla prácu, dosýta sa najedla a pomohla rodine. Ale ako odísť, keď nemáte peniaze ani na cestu, ani na oblečenie?“ rozprávala po rokoch Bomsztyk. Jej šikovný starší brat, jediný, kto chodil do školy, odchádza do Varšavy a zarába si učením detí. Prenajíma si izbu, na čo míňa väčšinu zarobených peňazí. Keď príde do Lipska, všetci zabúdajú na núdzu. Rozpráva im o Varšave, o kine, v ktorom bol nanajvýš raz, spieva pesničky, ktoré začul na varšavských dvoroch. Priváža so sebou aj noviny a nahlas im číta. „Veľa ľudí prichádzalo počúvať. Vysvetľoval, rozprával, ale ja som ničomu nerozumela. V mestečku sa hovorilo, že je filozof a bezbožník. Rodičia, hoci boli veľmi pobožní, sa tým netrápili. Naopak, bol pýchou našej rodiny,“ spomínala Etla.


  Keď sa ju brat rozhodne zobrať so sebou do Varšavy, idú loďou, lebo je to lacnejšie. Etla ma štrnásť rokov a kŕčovito sa drží bratovho saka. Ako vždy hanblivá a smutná, so sklonenou hlavou.


  „Varšava na mňa urobila nevýslovný dojem. Vošli sme do dvojizbového bytu na zvýšenom prízemí na Muranowskej ulici 24. Nízka mladá blondína mi ukázala byt a v prítomnosti brata povedala, že sa ku mne bude správať ako k vlastnému dieťaťu. Hneď potom začala vyratúvať moje povinnosti, čo znamenalo ísť ráno po mlieko a pečivo, vyčistiť pánovi topánky, udržiavať podlahy a prať všetku bielizeň. Ako to všetko robiť, to mi ukáže, aj variť ma naučí. O nejakej výplate nebolo ani reči. Postačí nocľah a strava. Tak sa začal môj nový život.“

  Hela Odzimkowska so sestrou Mariannou a rodinou, Radom 1926


  


  Pre Etlu, slabé a nešťastné dieťa, je odluka od matky a súrodencov neznesiteľná. Navyše sa práca ukáže nad jej sily. Najviac ju vyčerpáva ručné pranie. Sťažuje sa bratovi. Ten jej hovorí, že sa môže vrátiť domov. „Radšej umriem, do tej biedy sa nevrátim,“ odpovie mu.


  Keď vypukne prvá svetová vojna, Etlin brat narukuje a jej rodné mestečko je zničené. Etla svojho brata, ktorý vstúpi do boľševickej strany a zahynie v roku 1918, viac neuvidí. Jej chlebodarcovia upadnú do biedy a začnú na nej šetriť. Nájdu však v sebe zľutovanie a dievča odporučia rodine, ktorá prevádzkuje galantériu. Jej rodičia sa vracajú do Lipska a na troskách začínajú budovať nový život. Etla po rokoch spomína: „Žili z toho, čo som im posielala ja alebo sestra z Radomu. Bolo to priveľa na umretie, ale primálo na život.“


  Osemnásťročná dcéra jej zamestnávateľov ochorie na týfus. Zatvárajú ju v izbe, stránia sa kontaktu s ňou, aby sa nenakazili. Opatruje ju Etla. Krátko nato dostane horúčku, nie je to však týfus, ale španielska chrípka s veľmi ťažkým priebehom. Niekoľko týždňov leží v delíriu. „Keď som konečne vstala, slabá a neschopná práce, prestali ma živiť napriek tomu, že som u nich pracovala viac ako tri roky.“ Navyše stráca aj vieru, v ktorej ju vychovali jej rodičia:


  


  Zakúsila som veľké sklamanie z toho, čo som si prečítala v modlitebnej knižke a čo mi rozprávala mama. Začala som filozofovať, rozmýšľať, hľadať odpovede na otázky, ktoré ma trápili. Začala som čítať knižky. Prihlásila som sa do čitárne na Mariánskej ulici. Keď som šla po nákup, vkradla som sa do čitárne po knižky, ktoré som potom potajomky čítala v noci, lebo aká slúžka už len číta knihy?


  


  Jej rozhorčenie rastie.


  


  „Ponižovanie a urážky, rozmary ‚madam‘, ktoré bolo treba znášať, synáčikovia a ‚dobre vychované‘ dcérenky, pohŕdavý vzťah šejne Jidn [pekných Židov, vo význame „elity“] k slúžiacim dievčatám mnohé z nás znechucovali a spôsobovali, že sme prestávali veriť v to, že dokážeme vlastnými silami zmeniť svoje postavenie.“


  


  Krátko nato sa Etla zoznámi s robotníckym hnutím, ktoré ju očarí – a privedie do väzenia.


  


  Marianna Odzimkowska z obce Romanów neďaleko Radomu ovdovie a zostane sama s dvoma deťmi: ročnou Helou a trojročným Wickom. Zakrátko sa znova vydá a narodia sa jej ďalšie deti. Darí sa jej dobre. Tká na krosnách, vyrába výborné syry a predáva ich na radomskom trhu, ktorý volajú Rajszula. Ťažko znáša len to, že jej deti drú na poli iba za stravu a odev.


  Široko-ďaleko je známa ako dobrá a pracovitá žena, pretože je čistotná a čestná.


  Panie, ktoré chodia na trh so slúžkami vláčiacimi ťažké koše, u nej kupujú mliečne výrobky. A práve tu, pri pohľade na mladé slúžky, Marianna začne uvažovať o tom, že by mohla zmeniť Helin osud.


  „Nepotrebujete náhodou pomocníčku do domácnosti?“ pýta sa jednej zo zákazníčok a vymenúva všetky dcérine prednosti.


  „Áno, potrebujem pomocníčku. Pravdou je, že vašu dcéru nepoznám, ale ako poznám vaše výrobky, verím, že aj s prácou vašej dcéry budem spokojná.“


  Krátko nato Hela začína pracovať v Radome.


  „Pani, ku ktorej sa Hela dostala, nemala žiadne ilúzie, vedela, že mladé dievča treba naučiť viesť domácnosť od základov. To si vzala na starosti matka pani domácej. Hela musela každý deň vstávať za úsvitu ešte pred domácimi, rozkúriť v peciach, pripraviť raňajky, vychystať deti. V dohodnuté dni chodila na nákupy, spočiatku s matkou pani domácej a potom, keď sa osvedčila, mohla chodiť aj sama. Hela sa predovšetkým naučila variť z potravín, o akých dovtedy ani nechyrovala, lebo u nich doma sa také veci nejedli,“ hovorí Małgorzata Stelmaszczyk. Hela bola rodnou sestrou jej babičky.


  V domácnosti sú tri deti, medzi nimi dcérka, ktorá je veľmi prieberčivá. Prosí slúžku: „Zjedz to za mňa a mame povieme, že som to zjedla ja, lebo inak na mňa bude kričať.“ Stelmaszczyk: „Hele, pre ktorú boli dovtedy hlavnou zložkou potravy zemiaky s borščom alebo kyslým mliekom, nebolo treba takéto prosby opakovať dvakrát. S dcérkou domácich sa mali veľmi rady, možno aj vďaka spoločnému tajomstvu: dievčatko sa už nemuselo nútiť do jedenia a Hela už nebola hladná.“


  Hela len zriedka navštevovala svoju rodinu. V Radome jej bolo dobre – a vlastne ani nemala kedy. Matku stretávala na trhu. „Vždy sa chvíľu porozprávali a Marianna s radosťou pozerala na dcérino pekné oblečenie, nové topánky, upravený účes, úsmev na tvári. Obdivovala bledé líca dievčaťa a jej nedotknuté biele dlane, lebo všetky ženy na dedine boli opálené od slnka a ruky mali zničené prácou na poli,“ rozpráva Stelmaszczyk. Keď sa Hela rozlúčila s mamou a odišla, Marianna sa ešte dlho pozerala na jej vzpriamenú postavu.


3

   

  Umenie variť

  na plyne



„Babičky sa nikdy neobávali, že nebudú mať službu, pretože v každej kuchyni sa potulovali malé ‚pomocníčky‘, ktoré sa zapájali do prác v kuchyni

alebo pri službe.“

Maria Ankiewiczowa, Domáca služba





Stefa sa osvedčila ako dobrá slúžka, dokonca sa s manželmi Tatarkiewiczovcami presťahovala do Varšavy a pracovala pre nich ďalších päť rokov. Potom sa vydala za majiteľa práčovne, a tak už viac nemusela slúžiť.











Alice Coleman spomína na svoj údiv, keď ako malé dievčatko vošla do izby svojej babičky v Lodži:

